Gandia rep la major subvenció per a la promoció del valencià de la seua història
06 septiembre 2019

## Gandia rep la major subvenció per a la promoció del valencià de la seua història06 septiembre 2019Última actualización: 15 julio 2025

![](../gestion/img/CarolaWoodward_2757.JPG)  
  

El **regidor Delegat de Promoció lingüística, Nahuel González,** acompanyat de la **tècnica responsable de l’Agència AVIVA Gandia, l’oficina municipal de promoció del valencià, Imma Canet**, han anunciat aquest matí que la Conselleria d’Educació, mitjançant la Direcció general de Política lingüística i Gestió del multilingüisme, ha atorgat a Gandia **37.908 €**, duplicant l’ajuda de l’any anterior i convertint-la en la major subvenció per a la promoció i normalització de l’ús de la nostra llengua de la seua història. Una línia d’ajudes, a la qual la nostra ciutat s’ha acollit des de 1993 de forma ininterrompuda.

        La Conselleria d’Educació reconeix, d’aquesta manera, el treball que, de forma transversal, realitza l’Ajuntament de Gandia a través de diferents programes o línies d’acció, tant a nivell intern com extern.

        Així, en primer lloc, per a les retolacions i senyalitzacions interiors d’edificis públics i cartells fixos informatius de durada temporal.

        Per al cursos de formació i preparació de l’obtenció dels certificats de la Junta Qualificadora de Coneixements del Valencià B1, C1 i C2, tant a la ciutadania en general des de la Universitat Popular de Gandia, com al funcionariat de l’Ajuntament.

        Activitats culturals, com ara la Fira del Llibre; Teatre en valencià (Teatre Serrano, Art Dispers, Ligorio Ferrer...); Setmana Literària; Cinema en valencià (Cine Pot i cicle Cinema en valencià); Música en valencià (concert del grups Sis Veus, Scorcia)...

        Campanyes de sensibilització: Cartells i cartes als Reis Mags; Premi ús del valencià Mostra Teatre en valencià Ligorio Ferrer; Sessions orientatives proves JQCV; Manual d’estil i documentació administrativa; Fullets amb 10 recomanacions bàsiques de redacció; Llibretes d’Estima la llengua; campanya “Gandia en valencià. En estiu, coneix la nostra llengua”...

        Manteniment de l’Agència AVIVA Gandia.

        Acreditació clàusules socials.

        Ús del valencià a les xarxes socials.

_“Cal agrair l’esforç i la sensibilitat de la Conselleria d’Educació i el reconeixement a la nostra tasca. Des de la regidoria de Promoció del valencià anem a continuar treballant moltíssim perquè la política lingüística siga transversal a totes les àrees municipals i fomentar l’ús de la nostra llengua, perquè tinga l’estima i el lloc que es mereix a la ciutat”_, ha assegurat González.

**Oberta la matrícula de la JQCV – B2 i C2**

La responsable de l’Agència AVIVA Gandia ha aprofitat la compareixença per tal de recordar que des del 2 de setembre passat i fins el pròxim diumenge, 8 de setembre, està obert el termini de matrícula corresponen al segon període de les proves de la JQCV, nivells B2 i C2.

        La inscripció es realitza exclusivament per via telemàtica, a través de l’enllaç: http://www.jqcv.gva.es/va/matricula